Együttes fellépés

(1996. október 15.),

amelyet a Tanács az Európai Unióról szóló szerződés K.3. cikke alapján fogadott el az Európai Unió tagállamai közötti terrorizmus elleni együttműködés megkönnyítése céljából, a terrorizmus elleni különleges képességek, ismeretek és szakértelem jegyzékének létrehozásáról és vezetéséről

(96/610/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdése b) pontjára,

tekintettel az Egyesült Királyság kezdeményezésére,

emlékeztetve, hogy a szerződés K.1. cikkének 9. pontja alapján a terrorizmus megelőzését és leküzdését szolgáló rendőrségi együttműködést a tagállamok közös érdekű ügynek tekintik;

mivel az Európai Tanács a terrorizmusról 1995. december 15-án és 16-án elfogadott nyilatkozatában kifejezésre juttatta, hogy a terrorista cselekmények eredményes megelőzése és leküzdése alapos összehangolást igényel a tagállamok között;

mivel a Tanács úgy véli, hogy annak ellenére, hogy a tagállamok valamennyi terrorizmus leküzdéséért felelős hivatalos szerve között kiterjedt és eredményes együttműködés alakult ki, a tagállamoknak mindenképpen törekedniük kell az ezirányú együttműködés megerősítésére;

mivel a terrorizmus ellen fellépő nemzeti szervek – válaszul a különböző terrorista fenyegetésekre, amelyekkel a tagállamok szembesülnek – kidolgozták a különleges képességek, ismeretek és szakértelem területeit, amelyek szükség esetén, kérésre elvileg minden más tagállam megfelelő szervei számára hozzáférhetők;

mivel a különleges képességek, ismeretek és szakértelem jegyzékének létrehozása és vezetése szélesebb körben és könnyebben hozzáférhetővé tenné ezeket a területeket valamennyi tagállam hivatalos szervei számára, megerősítve ezáltal a tagállamok rendelkezésére álló eszközöket a terrorizmus elleni küzdelemben;

mivel az ebben az együttes fellépésben előirányzott jegyzéknek nem célja, hogy bármilyen meglévő, a terrorizmus elleni együttműködésre irányuló két- vagy többoldalú megállapodás helyébe lépjen vagy azt módosítsa, továbbá az sem, hogy bűnüldözési operatív információk cseréjének az eszközeként szolgáljon, illetve hogy a Tanácson belül új struktúrák létrehozását tegye szükségessé,

ELFOGADTA EZT AZ EGYÜTTES FELLÉPÉST:

1. cikk

(1) A Tanács az Egyesült Királyságot jelöli ki, hogy az egyéves kezdeti szakasz során a terrorizmus elleni különleges képességek, ismeretek és szakértelem jegyzékét (a továbbiakban: jegyzék) összeállítsa, vezesse és szétküldje. Ezt követően ez az elnökséget ellátó tagállam feladata lesz.

(2) A kijelölt tagállam a jegyzék összeállítására, vezetésére és szétküldésére külön hivatalt jelöl ki (a továbbiakban: a jegyzék kezelője).

2. cikk

(1) A tagállamok megküldik a jegyzékbe felveendő információikat a jegyzék kezelőjének.

(2) A jegyzék kezelője a tagállamok által megküldött információk alapján állítja össze a jegyzéket.

(3) A tagállamok a jegyzék információinak összeállítása során teljes mértékben figyelembe veszik az egyes tagállamok által megállapított biztonsági minősítést és védelmet.

(4) Ezt követően a jegyzék kezelőjének feladata, hogy a tagállamoktól kapott további információk alapján a jegyzék pontos módosítását és kiegészítését elvégezze, valamint hogy a módosításokról és kiegészítésekről a tagállamokat tájékoztassa.

(5) A jegyzék kezelőjének feladata, hogy a jegyzék felhasználására vonatkozó statisztikai adatokat vezesse, valamint évente kétszer jelentést tegyen a Tanácsnak a rendszer eredményességéről.

3. cikk

(1) A jegyzékbe felveendő közléseiben minden tagállam feltüntet minden olyan különleges képességet, ismeretet vagy szakértelmet, amelyet a terrorizmus elleni küzdelem terén fejlesztett ki, és amelyet véleménye szerint hasznos valamennyi tagállam számára elérhetővé tenni.

(2) A tagállamok információinak, amelyeket célszerű lenne a Tanács keretében elfogadandó formanyomtatványon közölni, mindenképpen tartalmazniuk kell minden egyes képesség, ismeret vagy szakértelem kielégítő leírását, hogy a tagállamok érintett szervei az ismeretek birtokában meg tudják ítélni ezek jelentőségét terrorizmusellenes feladataik ellátásában. Az információk sorában a közvetlen és gyors kapcsolatfelvétel módját is pontosan meg kell adni akár a képességgel, ismerettel vagy szakértelemmel rendelkező szerv, akár a tagállamon belüli központi kapcsolattartó pont megjelölésével.

(3) A tagállamok felelősek ezen elérhetőségi adatok szükség szerinti naprakésszé tételéért.

(4) A tagállamok bármikor közölhetnek további, a jegyzékbe bejegyzendő kiegészítő információkat, illetve bármikor kérhetik bejegyzések törlését.

(5) A rendszer működtetéséhez szükséges neveken és elérhetőségi adatokon kívül más személyes adatokat a jegyzék nem tartalmazhat.

4. cikk

(1) Minden tagállam rendelkezik a jegyzék egy példányával. A tagállam bármely érintett szerve, amely a jegyzékben említettek közül valamely különleges szakértelmet igénybe kívánja venni, az adott információt közlő tagállam kapcsolattartó pontját keresi meg. A költségek esetleges megtérítésének kérdését szintén kétoldalún rendezik.

(2) Az a tagállam, amely a képességet, ismeretet vagy szakértelmet a jegyzékbe felvétette, adott esetben megtagadhatja annak rendelkezésre bocsátását, ha a körülmények ezt szükségessé teszik.

(3) A tagállamok megállapodnak abban, hogy amennyiben a jegyzék segítségével lépnek kapcsolatba, a Tanács által meghatározandó alapvető részletekről tájékoztatják a jegyzék kezelőjét, hogy lehetővé tegyék a jegyzék hasznosságának eredményes ellenőrzését.

5. cikk

Az 1., 3. és 4. cikkben említett kérdésekre vonatkozóan a Tanács által vagy keretében hozott határozatokat egyhangúlag kell elfogadni.

6. cikk

Ezt az együttes fellépést a Hivatalos Lapban ki kell hirdetni.

Ez az együttes fellépés kihirdetésének napján lép hatályba.

Kelt Luxembourgban, 1996. október 15-én.

a Tanács részéről

az elnök

B. Howlin

--------------------------------------------------